A glimpse into the industry, with our best tips, tricks and ideas | Laughing Chefs - Part 5
Laughing Chefs October 04, 2017
Die kinders sit en tande tel
Die kinders van vandag. Blykbaar word hulle slim gebore. My oudste kon nog nie eers gepraat het nie toe weet sy al hoe om videos te speel op haar Oumagroot se foon, en speletjies op haar Ouma se foon. En nou met die tweede ene het ek dit bevestig – êrens in die moederskoot leer hulle al wat 'n afstandbeheerder is, en word die liefde vir een gevestig. Want nie een van my tweetjies kan dit uitlos nie! Ons moderne kinders word net anders groot. Hulle word omring met tegnologie, wat nou weer sy eie uitdagings skep, in 'n kultuur van gerieflikheid. Alles is vinning en hard en kleurvol en ons kinders word groot met die idee dat dit wat op 'n skerm vertoon so na aan werklikheid is as wat dit kan kom. My kinders het my laat besef dat ons gejaagery eintlik niks laat vinniger gebeur nie. As te ware, hoe meer haas hoe minder spoed. Tog jaag ons voort. En dan wonder ons hoekom ons kinders soms dwarstrek.
Ek verlang na 'n tyd toe kinders nog kinders kon wees. Toe hulle nie op 4 jaar oud gedwing geword het om in 'n klaskamer te sit en leer nie. Toe hul vaardigheidsvlak nie afgehang het van hoe oulik hulle met Mamma en Pappa se rekenaar kan regkom nie. 'n Tyd toe kinders kaalvoet geloop het tot Hoërskool toe, lees nie 'n volksvreemde tydsverdryf was nie, en klim-en-klouter deel van hul daaglikse aktiwiteite was. As kinders het ons graag boom geklim, en moes ons gereeld 'n grootmens nader roep om my jongste boetie uit die boom te kom help. Hy het altyd tot op die hoogste punt probeer klim, en kon dan nie self af nie. Sommige van vandag se ouers sou 'n oorval gekry het – om voor 'n skerm te sit is dan soveel veiliger! Dalk dra dit by tot ons kinders se liefde vir in die huis wees, ons moedig hulle nie noodwendig aan om buite te gaan speel nie. Of ons het nie 'n buite nie. Baie van ons bly in klein hokkies sonder 'n tuin, en die naaste parkie is gewoonlik vuil en onveilig. Oor naweke wil ons graag bietjie uitkom as 'n gesin, en dan waar eindig ons op? By een of ander ketting-restaurant waar die kinders moet sit en tande tel. Of as ons gelukkig is by 'n kinder-vriendelike restaurant, gewoonlik gekenmerk deur slegte diens, hoë pryse vir die gewone kos, en gewoonlik niks om oor huistoe te skryf nie. Maar tenminste kan die kinders hulself besig hou.
Nou hoekom hierdie lang storie? Want by Laughing Chefs Boersjiek het ons besluit om werklik kinder-vriendelik te wees. Ons bied veilige speelplek vir die kinders, hetsy op ons klimrame of die veldperk waar ons ook pieknieks hou. Ons twee klein hondjies, Ruby en Peppa, is die vriendelikheid vanself en mal oor kinders. Of eerder kinders is mal oor hulle. Ons kos is heerllik, vir beide jong sowel as ouer palette, ons pryse billik, en ons diens vriendelik! Wat meer wil jy dan hê? Oor naweke spits ons ons op die familie toe. Kom kuier gerus op 'n Sondag vir ons Boerekos Koestertafel middagetes, en laat die kinders so 'n bietjie kaalvoet rondhardloop. En wanneer hulle moeg gehardloop is kan hulle rustig sit en boeklees, of op ons tekenmuur hul kreatiwiteit uitleef. Die ouer lede van die gesin kan sit en kuier, oor 'n glas wyn of 'n koue bier, of die beste koffie in Pretoria Oos. Meeste Sondae harldoop my eie dogtertjie daar rond, kaalvoet en baie vuil. Met die honde agterna, en soms haar Ma ook! So al kom kuier julle nie vir die kos, geselskap, of uitstappie uit die stad, kom kuier dan vir die kinders se onthalwe. By ons sit hulle nooit net en tande tel nie!
Laughing Chefs September 29, 2017
Van 'n padda vere probeer pluk
Jou troue, veronderstel om een van die mooiste dae van jou lewe te wees. Ongelukkig bly meeste van ons se droom troue slegs dit – 'n droom. Die kostes wat gepaardgaan met so 'n TROUE is meeste van die tyd buite ons bereik. En dan voel dit soms om met 'n klein begroting jou droom troue, of selfs net 'n skaflike affere, te he soos om van 'n padda vere te probeer pluk. Asof jy probeer om die onmoontlike te vermag.
Vandag wil ek met jou die goeie nuus deel – by Laughing Chefs Boersjiek kan ons amper amper wonderwerke laat gebeur!
Ons glo baie sterk daarin dat jou troudag nie julle (of jul ouers) in skuld moet dompel nie. Dit is die begin van jou en jou eggenoot se lewe saam, en niemand wil dit in die rooi begin nie. Ook wil jy nie jou erfporsie spandeer op een dag nie (of jou ouers in die rooi sit nie…). Wanneer ons voor 'n paartjie sit is ons heel eerste prioriteit die paartjie self. Nie net wil ons verseker dat hul hele dag spesiaal is nie, maar ook dat die herinneringe van die dag hul met vreugde sal vul. Nie angs oor die lys van onbetaalde rekeninge nie. Om dit te vermag is nie maklik nie. Soms vat dit baie oortuiging om die paartjie tot ander insigte te bring. Natuurlik se ons nie nee vir werk nie, en ons wil he jou visie moet bewaarheid word, maar jou gaste gaan wrintie-waar nie agter kom dat julle nie 'n ys-standbeeld van julle 2 daargehad het nie! So wat is ons "tips" om die mooiste dag te he, sonder om die bank te breek?
Hier is ons top 6:
Stel vas wat julle totale begroting is – dit sluit alles in, van jou rok na die kos, die venue, ringe, alles wat met die troue te doen het. Wees baie eerlik oor jou verwagtinge, en neem jou maat se gevoelens (en sak) in ag. Kom ooreen dat julle binne die begroting sal bly, al moet julle sny aan nie-essensiele dienste of items. Vir ons as troubeplanners en venue maak dit ook ons werk makliker as ons presies weet wat ons het om meer te werk.
Jou rok moet mooi en vleiend en spesiaal wees, maar dit hoef nie van ingevoerde satyn en handgemaakte kant te wees nie. Die diamante, kristalle, en perels hoef nie eg te wees nie. Jou gaste gaan tienteeneen nie die verskil kan sien nie, en jy gaan die rok 1 dag dra, vir 'n paar ure. Om helfde van jou trou begroting te spandeer op 'n rok is meeste van die tyd laf. Koop (of huur) 'n rok waaroor jy mal is en vergeet van "wat die mense gaan se" – hulle is inelkgeval nie veronderstel om te weet wat die rok gekos het nie.
Besluit eers op jou rok, en dan die venue. Of as jy al lankal jou hart op 'n venue gesit het, kies 'n rok wat daarby pas. Jou rok gee die styl, tema, en gevoel van die troue, en daarom moet jou rok en die venue met mekaar gesels.
As daar 2 goed is waarop jy kan en moet spandeer, dan is dit die kos, en 'n goeie fotograaf. Let bietjie op – as die kos sleg was op 'n troue ervaar die gaste die troue as swak, onbeplan, onpersoonlik, of enige van die ander on-vleiende beskrywings. Laat die gaste lekker en genoeg eet en die troue is die beste waarby hulle al ooit was! Kos is een van die min goed wat die gaste definitef van bewus is. Jy kan nog wegkom met min dekor op jou tafels, gaste sal dit nie sommer oplet of kommentaar lewer nie. Maar slegte of te min kos… En dan jou fotograaf. Vir meeste van ons is ons troudag een groot blur. Na al die afwagting en spanning en en en vergeet ons om op te let en in te neem. So jaag die dag verby. Sonder mooi, tydlose, kwaliteit fotos het jy niks om die dag meer te onthou nie. By dit alles kan 'n goeie fotograaf selfs die karingste venue soos 'n kasteel laat lyk.
Jou gastelys. Nooi jou naastes en bestes. As jy iemand vir die eerste keer gaan ontmoet op jou troudag, is dit regtig die moeite en geld werd om hulle te nooi? Met ons troue was die reël as ek jou in 3 jaar nie gesien het nie, en ons mekaar nie gelukwens op verjaarsdae nie dan word jy nie genooi nie. Dink mooi voor julle die wêreld en hul ouers nooi, elke gas kos geld. So verminder jy ook die kans dat mense sê hulle kom, maar dan of nie opdaag nie of 'n swak verskoning het en kanseleer.
Sny onnodige kostes. Hoekom vir elke gas 'n dankie-sê geskenkie gee? Kry eerder mooi boksies waarin hulle troukoek kan huis toe neem, en skryf handgeskrewe dankie-sê briewe wat jy sommer op die dag kan gebruik as naamkaartjies. In plaas van wyn op die tafels, maak 'n wyn-stasie waarvandaan of die kelners die gaste kan bedien of die gaste vir hulself kan skink. So verhoed jy dat jy aan die einde van die troue met 'n klomp halwe oopgemaakte bottels sit waarmee jy niks kan doen nie. En jy betaal vir elke oopgemaakte bottle. Vra vir gegeurde water op die tafels (meeste venues doen dit inelkgeval) en bied 'n verwelkomingsdrankie aan soos byvoorbeeld ystee of lemonade. Moenie vir elke gas koffie bestel en betaal nie. Vra die venue om eerder al die koffies op een rekening te laai wat julle dan aan die einde sal vereffen. So gereeld betaal die paartjie vir elke gas se koffie, en meer as helfde van die gaste drink dit nie eers nie. Haal nagereg uit en bedien die troukoek as nagereg. Of as jy regtig iets wil bedien as nagereg, gaan vir soet happies wat gaste met die hand kan eet terwyl hulle dans of rondkuier. Opgeskepte nageregte bly meeste van die tyd in die kombuis agter, veral as dit laat bedien word wanneer van die ouer gaste alreeds gery het.
'n Klein begroting hoef nie die dood van jou droomtroue te wees nie, mits jy slim te werk gaan. Kom klop aan by die experts, ons sal jou mooi help om elke sent twee-keer om te draai!
Laughing Chefs September 27, 2017
Deur skade en skande word 'n mens wys
Die lewe is 'n reis, 'n avontuur, en 'n leerskool. En weet ons dit nie! Laughing Chefs het amper 'n dekade terug formeel tot stand gekom. Eers het ons net gespeel, en toe baie ernstig besigheid begin bou. Vanuit Magrieta se kombuis het ons vir groter besighede, meer mense, langer tye, en so bietjie meer geld, begin kook. Kook het toe verander in kook-en-beplan, en toe sommer ook huur-dit-in en maak-dat-self. So eindig ons op om groot funksies en feesvieringe te beplan, op te stel, behartig en te beman, en weer af te breek. En ons maak die kos en drankies ook so tussen in! Van blomme tot uitnodigings, spesiale klankbane na dansbane, ons reel en huur en bou. Ons kook en bak en brou, en met groot funksies waar ons die kroeg ook behartig shake en stir ons so tussenin ook. Dit was lekker tye, moeilike tye, vrugbare tye. Ons het so baie hoogtepunte gehad (en 'n paar laagtepunte…) en sulke lekker herinneringe. Vir meer as 4 jaar jaag ons so rond, doen alles, en hopelik alles goed. Ons leer en word wyser, want elke nuwe funksie, nuwe kwotasie, nuwe klient, is nog 'n geleentheid om ons self te vestig as kenners op ons gebied. Selfs die paar oepsies wat ons gehad het (die laagtepunte) kon ons iets uit neem om seker te maak dit gebeur nie weer nie. Mens leer mos uit jou foute!
Soos ons gegroei het het ons vel te klein geword (ons het letterlik uit ons nate gebars! Ons toerusting het die wêreld vol gestaan want die kaste en store was vol!) en moes ons 'n nuwe tuiste soek. En daar kry ons die restaurant in Soutpansbergweg. Nou daar het ons gewerk! Nie net gekook en gebak en geshake en gestir nie, ons het gepaint en verkoop (was kunsgallery asook kunsklas-venue), musiek gemaak en vertonings aangebied (van ons land se bestes was op ons verhoog), werkswinkels, fondsinsamelings, afskeidsetes, troues, en nog meer. Niks was te veel nie. Hier en daar het ons van ons vorige ondervinding gebruik, en die res so on the job geleer. Kennis is mos 'n landery – as jy nie ploeg nie sal jy nooit kan pluk nie! Ploeg het ons geploeg (soms ook maar geswoeg!) en ons kennis het gegroei.
Ons reis was nog nie verby nie, ons eindbestemming toe nog nie eers in sig nie! Die restaurant het te klein geword, of Suid Afrika se ekonomie het te uitdagend geword, maar ons voete het gejeuk vir die volgende uitdaging. En nou het ons hom. Dit lyk asof ons avontuur nou eers werklik begin het, en ons wil dit graag met julle deel. Hier in Tierpoort ploeg ons weer. Nou leer ons hoe om beddens op te maak (gastehuis) en vure te bou (lekker kuier-boma met 'n vuurpit in die middel) en lam van 'n spit af te sny. Gelukkig hoef niemand ons te leer hoe om lekker boerekos te maak nie! Maar een ding wat almal van verseker kan wees, die lesse wat ons al geleer het het ons goed geleer. Net 'n donkie né, en ons is g'n donkies nie. Ons sien ons self as experts op van die gebiede, en is seker ons aanhangers kan saamstem – deur skade en skande word 'n mens wys. Skade het ons al baie gehad, van weerligstrale wat alles uitslaan na 'n week lange kragonderbreking. Skande weet ons minder van, en mag dit so bly. Gelukkig het ons nie die skande nodig gehad om wys te word nie! Kom klop aan ons deur, kry ons expert opinie, en sommer 'n kwotasie daarby, vir jou volgende belangrike byeenkoms, viering, of werksgeleentheid. Maak gebruik van ons jare se ondervinding, ons netwerk van verskaffers, en ons oneindige goeie idees!
Laughing Chefs September 21, 2017
Trou is nie perdekoop nie, betekende dat trou 'n baie ernstige stap is, een wat definitief nie sommer ligtelik geneem moet word nie. Trou is vir hou, en daarom is dit so belangrik dat jou troudag jou mooiste dag sal wees. Iets om na terug te kyk en net geluk te voel. In vandag se kits-lewe, waar alles en almal verby jou jaag, is dit soms moeilik om die tyd (en energie) te vind om werklik aandag te gee aan die beplanning en uitvoering van jou droom troue, wat nog te praat van die ekonomiese las wat dit op meeste jong paartjies plaas. Verby is die dae toe Pappa vir alles moes (en kon) betaal, in vandag se tyd is dit algemeen die paartjie wie betaal. Met min tyd, min geld, en min lus sukkel so baie bruide om die prentjie wat hulle in hul kop visualiseer 'n werklikheid te maak. So baie paartjies reken dit werk goedkoper uit om alles self te doen, vergetende dat selfs klein foute en probleempies kan lei tot duur skoolgeld betaal! Ek se altyd, die eerste troue wat jy beplan verloop nooit seepglad nie, so hoekom die kans vat dat dit jou eie is? Dit is vir juis hierdie rede dat dit meeste van die tyd geld spaar deur iemand professioneel in te kry. 'n Wedding planner – klink baie meer fancy as wat dit werklik is. Die persoon doen presies wat die posbeskrywing sê – hy/sy beplan jou troue. Dit kan alles insluit vanaf venue soek, rok uitkies, en spyskaart saamstel tot tema, kleurskema, en wittebrood beplanning. Nie net maak jy gebruik van die persoon se expertise en ondervinding nie, maar ook van hul netwerk van verskaffers en kontakte, en baie dikwels beteken dit dat jy dienste en dinge teen 'n beter prys kan bekom. Op die dag is hulle aan jou sy om seker te maak dat alles van die venue tot jou rok, jou aanstaande se klere tot die troukar, eksieperfeksie en op tyd is. So is daar iemand wie onmiddelik kan reageer indien iets verkeerd loop – hulle staan altyd reg met 'n plan B, net vir ingeval. Ja dit kom natuurlik teen 'n prys, maar al die slaaplose nagte, mislukte pogings, vriendskappe wat deurloop, ens. wat jy vry spring inaggeneem is die prys gewoonlik nie te duur nie.
Trou is nie perdekoop nie, en om die troue te beplan definitief ook nie! Gee liefs oor aan iemand vir wie jy net die opdragte kan deurgee en hulle voer dit uit. En dit terwyl hulle die hele tyd verseker dat alles seepglad verloop. After all, dit is nie hul eerste troue nie…
Laughing Chefs doen "wedding planning", by ons eie venue sowel as by ander venues. Ons het die nodige kontakte en ondervinding om alles vir jou te reë1241l, insluitende die blomme, dekor, verhurings, volledige spyskaart, musiek, fotograaf, ens. Ons pryse word bepaal op 'n glyskaal en word beïnvloed deur hoeveel van ons dienste jy gebruik van wil maak. Maar gemoedsrus het mos nie 'n price tag nie!